ระเบียบกรมสรรพสามิตระเบียบกรมสรรพสามิตว่าด้วยขั้นตอนและระยะเวลาการปฏิบัติงานคืนภาษีสินค้าเครื่องดื่มที่เสื่อมคุณภาพจนใช้การไม่ได้พ.ศ. ๒๕๔๑------------------ อาศัยอำนาจตามความในข้อ ๙ แห่งระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒และเพื่ออนุวัตตามประกาศกรมสรรพสามิต เรื่อง หลักเกณฑ์ วิธีการ และเงื่อนไขการคืนภาษีสำหรับสินค้าเครื่องดื่มที่พิสูจน์ได้ว่าเสียหายหรือเสื่อมคุณภาพจนใช้การไม่ได้ ลงวันที่ ๓๐ ธันวาคม๒๕๔๐ ซึ่งออกตามความในมาตรา ๑๐๔ วรรคสองแห่งพระราชบัญญัติภาษีสรรพสามิต พ.ศ. ๒๕๒๗กรมสรรพสามิตจึงออกระเบียบกำหนดขั้นตอนและระยะเวลาการปฏิบัติงานคืนภาษีสินค้าเครื่องดื่มที่เสื่อมคุณภาพจนใช้การไม่ได้ไว้ดังต่อไปนี้ ข้อ๑ ระเบียบนี้เรียกว่า"ระเบียบกรมสรรพสามิต ว่าด้วยขั้นตอนและระยะเวลาการปฏิบัติงานคืนภาษีสินค้าเครื่องดื่มที่เสื่อมคุณภาพจนใช้การไม่ได้พ.ศ. ๒๕๔๑" ข้อ๒ระเบียบนี้ให้ใช้บังคับตั้งแต่วันออกประกาศเป็นต้นไป ข้อ๓ ให้ยกเลิกระเบียบกรมสรรพสามิตว่าด้วยการปฏิบัติงานคืนภาษีสินค้าที่เสื่อมคุณภาพจนใช้การไม่ได้ พ.ศ. ๒๕๓๒ ข้อ๔ผู้ประกอบอุตสาหกรรมที่ประสงค์จะขอคืนภาษีสินค้าเครื่องดื่มที่เสื่อมคุณภาพจนใช้การไม่ได้ยื่นแบบ ภษ. ๐๑ - ๓๙ คำขอคืนภาษีสำหรับสินค้าที่เสียหายหรือเสื่อมคุณภาพจนใช้การไม่ได้ ตามมาตรา ๑๐๔ วรรคสองแห่งพระราชบัญญัติภาษีสรรพสามิต พ.ศ. ๒๕๒๗ ต่อเจ้าพนักงานสรรพสามิต ที่ส่วนคืนยกเว้นและลดหย่อนภาษี สำนักบริหารการจัดเก็บภาษี ๒ กรมสรรพสามิตหรือสำนักงานสรรพสามิตจังหวัดแห่งท้องที่ที่โรงอุตสาหกรรมนั้นตั้งอยู่พร้อมบันทึกการทำลายสินค้าเครื่องดื่มที่เสื่อมคุณภาพจนใช้การไม่ได้ของคณะกรรมการที่กรมสรรพสามิตแต่งตั้ง ข้อ๕ในการอนุญาตให้คืนภาษีสินค้าเครื่องดื่มที่เสื่อมคุณภาพจนใช้การไม่ได้ให้ปฏิบัติงานตามขั้นตอนดังนี้ ๕.๑ ให้เจ้าหน้าที่ลงทะเบียนรับแบบภษ. ๐๑ - ๓๙ แล้วเสนอเจ้าพนักงานสรรพสามิตผู้มีหน้าที่ตรวจสอบคำขออนุญาตและเอกสารประกอบในกรณีการรับแบบที่สำนักงานสรรพสามิตจังหวัดให้เจ้าพนักงานสรรพสามิตตรวจสอบคำขออนุญาตและเอกสารประกอบก่อนแล้วจึงดำเนินการส่งแบบ ภษ. ๐๑ - ๓๙ พร้อมบันทึกของคณะกรรมการทำลายสินค้าเครื่องดื่มที่เสื่อมคุณภาพจนใช้การไม่ได้ให้ส่วนคืน ยกเว้นและลดหย่อนภาษี สำนักบริหารการจัดเก็บภาษี ๒ ๕.๒เจ้าพนักงานสรรพสามิตตรวจสอบรายละเอียดในแบบ ภษ. ๐๑ - ๓๙ เปรียบเทียบกับแบบ ภษ. ๐๑ - ๓๗ คำขอและการอนุญาตทำลายสินค้าที่เสียหายหรือเสื่อมคุณภาพจนใช้การไม่ได้ตามมาตรา ๑๐๔วรรคสองแห่งพระราชบัญญัติภาษีสรรพสามิต พ.ศ. ๒๕๒๗ และ ภษ. ๐๑ - ๓๘รายการสินค้าที่เสียหายหรือเสื่อมคุณภาพจนใช้การไม่ได้ พร้อมบันทึกของคณะกรรมการทำลายสินค้าที่เสื่อมคุณภาพจนใช้การไม่ได้ซึ่งรับมาจากส่วนทะเบียนและเครื่องหมายแสดงการเสียภาษี สำนักบริหารการจัดเก็บภาษี ๒หรือสำนักงานสรรพสามิตจังหวัด เมื่อเห็นว่าถูกต้องตรงกันให้บันทึกเสนอความเห็นพร้อมจัดทำหนังสืออนุมัติให้คืนภาษีเสนอผู้อำนวยการส่วนคืน ยกเว้นและลดหย่อนภาษีสำนักบริหารการจัดเก็บภาษี ๒ ๕.๓ผู้อำนวยการส่วนคืน ยกเว้นและลดหย่อนภาษี สำนักบริหารการจัดเก็บภาษี ๒บันทึกความเห็นเสนอผู้อำนวยการสำนักบริหารการจัดเก็บภาษี ๒ ๕.๔ผู้อำนวยการสำนักบริหารการจัดเก็บภาษี ๒ ลงนามหนังสืออนุมัติให้คืนภาษีให้แก่ผู้ประกอบอุตสาหกรรมและส่งหนังสือให้ผู้ประกอบอุตสาหกรรมเพื่อดำเนินการหักคืนภาษีสรรพสามิตในการเสียภาษีสรรพสามิตในครั้งต่อไปได้ ในกรณีสำนักงานสรรพสามิตจังหวัดเป็นผู้รับแบบ ภษ. ๐๑ - ๓๙ สำนักบริหารการจัดเก็บภาษี ๒จะทำหนังสือแจ้งผลการพิจารณาอนุมัติให้สำนักงานสรรพสามิตจังหวัดแห่งท้องที่ที่โรงอุตสาหกรรมนั้นตั้งอยู่ทราบ ข้อ๖ การปฏิบัติงานตามข้อ ๕ให้ดำเนินการให้แล้วเสร็จภายใน ๕ วันทำการ ข้อ๗ให้ผู้อำนวยการสำนักบริหารการจัดเก็บภาษี ๒ รักษาการตามระเบียบนี้ ประกาศณ วันที่ ๒๔ ธันวาคม พ.ศ. ๒๕๔๑ เรณู รื่นกลิ่น รองอธิบดี รักษาราชการแทน อธิบดีกรมสรรพสามิต[รก.๒๕๔๒/พ๑๐๔ง/๔๐/๑๗ ธันวาคม ๒๕๔๒] ชไมพร/แก้ไข ๒๙พฤษภาคม ๒๕๔๕ (A+A)